Á liðnu ári var unnið að umfangsmiklum verkefnum tengdum endurskipulagningu í Smáralind . Í vesturenda var akkerisverslun Debenhams lokað og opnuð glæsileg flaggskipsverslun H & M ásamt því að allur vesturendi Smáralindar fékk allsherjar upplyftingu með glæsilegum nýjum inngangi og uppfærðri göngugötu . Samhliða opnun á H & M var flæði viðskiptavina um verslunarmiðstöðina stórbætt með tilfærslu á rúllustigum , nýrri brú og nýjum rúllustigum . Strax í kjölfarið á opnun H & M opnaði ZARA flaggskipsverslun sína á tveimur hæðum í Smáralind og varð um leið eina verslun ZARA á Íslandi . Í austurenda Smáralindar opnaði hin þekkta O‘Learys veitingahúsakeðja sinn fyrsta veitingastað á Íslandi . Á árinu var einnig sett upp auglýsinga - og vegvísunarkerfi á göngugötu Smáralindar . Tekist hefur að landa þekktum erlendum keðjum til landsins í bland við sterka innlenda aðila og skapa sterka heild í nýrri Smáralind til framtíðar . Einn veigamesti þátturinn í endurskipulagningu Smáralindar var að tryggja sterkan og öflugan akkeris leigutaka í vesturenda Smáralindar sem myndi draga að viðskiptavini . Það hefur svo sannarlega tekist þar sem gríðarleg aukning í gestafjölda hefur fylgt þeim miklu breytingum sem hafa átt sér stað í Smáralind . Á árinu 2018 mun þriðji fasi endurskipulagningar Smáralindar halda áfram með ýmsum stórum framkvæmdum s.s. stækkun á Smárabíó , nýju bílastæðahúsi , bættu umferðarflæði og uppfærslu á suðausturgangi og inngangi . Markmið Smáralindar er einnig að auka hlutfall veitingastaða í Smáralind í samræmi við það sem er að gerast í nágrannalöndunum , auk þess að bæta í flóru alþjóðlegra verslana . Með tilkomu Íslandsbanka og annarra leigutaka í Norðurturni Smáralindar hefur gestafjöldi aukist til muna í alla þjónustu og verslun í húsinu . Á næstu misserum mun uppbygging 620 íbúða í Smárabyggð og uppbygging á Glaðheimasvæðinu einnig styrkja verslun og þjónustu í Smáralind til framtíðar og festa svæðið í kringum Smáralind betur í sessi sem miðpunkt höfuðborgarinnar m.t.t. atvinnu , verslunar , þjónustu og samgangna . Byggingaframkvæmdir við Hafnartorg , nýtt verslana - og þjónusturými í miðborg Reykjavíkur ganga vel og samkvæmt áætlun . Reginn hefur þegar fengið fyrsta hluta verkefnisins afhentan til að hefja framkvæmdir inni í leigurýmunum en gert er ráð fyrir því að starfsemi hefjist haustið 2018 . Nú í byrjun febrúar 2018 hefur 68% leigurýma verið ráðstafað . Á árinu 2017 náðust einnig samningar á milli Regins og Austurhafnar ehf. um kaup Regins á öllum verslunar - og þjónusturýmum á reit 5b við Austurbakka . Svæði sem er hafnar megin við Hafnartorg . Áætlað er að Reginn fái þau rými afhent um mitt ár 2019 . Smárabyggð Í júní 2017 var skrifað undir samkomulag um gerð kaupsamnings á milli Regins og GAMMA Capital Management hf. , um kaup GAMMA á öllum hlut Regins í lóðum 03 og 04 sunnan Smáralindar í hverfinu sem hefur gengið undir nafninu Smárabyggð . Byggingarmagn á lóðunum tveimur , sem Reginn á helmingshlut í , er alls 30.622 „ brúttó “ íbúðarfermetrar . Söluverð á hlut Regins í félaginu er 1.236 m.kr . Á síðustu árum hefur Reginn , í samstarfi við Kópavogsbæ og aðra eigendur að Smárabyggðarsvæðinu , unnið að því að endurskipuleggja nánasta umhverfi sunnan Smáralindar . Tilgangur þess hefur verið að styrkja Smáralind og svæðið í heild sem verslunar - og þjónustusvæði sem og koma þar fyrir vönduðu og glæsilegu íbúðarsvæði . Það er mat félagsins að veruleg jákvæð áhrif verði til frambúðar með tilkomu nýrrar íbúðabyggðar í nágrenni verslunarmiðstöðvarinnar . Í desember síðastliðnum bættist í flóru heilsutengdrar starfssemi Egilshallar . Hæfi endurhæfingarstöð opnaði glæsilega aðstöðu þar sem lögð er áhersla á þverfaglega greiningu og meðferð frá læknum , sálfræðingum og sjúkraþjálfurum . Keiluhöllin í Egilshöll hefur aldrei verið vinsælli en árið 2017 þegar tæplega 170 þúsund gestir spiluðu keilu í Keiluhöllinni eða um 460 manns á dag . Í vor verða gerðar miklar breytingar á keilusalnum sjálfum sem mun bæta aðstöðu og aðgengi í Keiluhöllinni til muna . Á árinu hófust framkvæmdir við byggingu á nýju alhliða íþróttahúsi sem mun rúma tvo handboltavelli í fullri stærð ásamt annarri íþróttastarfsemi . Íþróttahúsið verður tekið í notkun í ágúst 2018 . Gestafjöldi í Egilshöll hefur aukist verulega á milli ára og var gestafjöldi á árinu 2017 um 1,3 milljónir en það er 11% aukning á gestafjölda frá árinu 2016 og 29% aukning frá árinu 2015 . Gera má ráð fyrir að með tilkomu nýs íþróttahúss og endurhæfingarstöðvar muni fjöldi gesta aukast enn frekar sem skapar sóknarfæri til framtíðar . Áfram verður unnið að endurskoðun á heildarskipulagi Egilshallar með öllum hagsmunaaðilum á svæðinu , þ.e. Reykjavíkurborg og Fjölni , auk Regins . Mikill ónýttur byggingaréttur er enn til staðar á lóðinni .